王灼
大隋山
天彭对峙闢两门，群山左右争骏奔。
金城中间作几案，大隋踞坐何其尊。
境胜地灵谁敢宅，古佛来自东家村。
结茅三间初未暇，一庵聊寄枯木根。
缁徒骈拥助薪水，王侯渐次迂华轩。
玩月峰深崇栋宇，瀑布岩冷清心魂。
至今西南推望刹，十世说法云仍孙。
病夫垂老寡所嗜，独于要妙欲细论。
当时戏出随他语，坐断报化转乾坤。
迩来衲子多异解，白玉面上加瘢痕。
山蔬煮饼姑恣饱，云气漠漠连黄昏。
空堂附火耿不寐，听彻猿鸟迎朝暾。